## Rješenje klasa 344-04/09-01/77, urbroj 376-09-14-2 od 19. lipnja 2009. godine

### NN 96/2009 (4.8.2009.), Rješenje klasa 344-04/09-01/77, urbroj 376-09-14-2 od 19. lipnja 2009. godine

96 04.08.2009 Rješenje klasa 344-04/09-01/77, urbroj 376-09-14-2 od 19. lipnja 2009. godine

HRVATSKA AGENCIJA ZA POŠTU I ELEKTRONIČKE KOMUNIKACIJE

2397

Na temelju članka 12. stavka 1. točke 8. i članka 125. st. 5. Zakona o elektroničkim komunikacijama (»Narodne novine« br. 73/08), na zahtjev trgovačkog društva VIPnet d.o.o., Zagreb, Vrtni put 1, Vijeće Hrvatske agencije za poštu i elektroničke komunikacije je na sjednici održanoj 19. lipnja 2009. g. donijelo

RJEŠENJE

1. Trgovačkom društvu VIPnet d.o.o., Zagreb, Vrtni put 1, izdaje se dozvola za uporabu radiofrekvencijskog spektra u frekvencijskom području 880-915/925-960 MHz.

2. Dozvola iz točke 1. ovog rješenja izdaje se na razdoblje od 1. srpnja 2009. g. do 18. listopada 2024. godine.

3. Dozvola iz točke 1. ovog rješenja propisuje uvjete dodjele i uporabe dodijeljenog radiofrekvencijskog spektra.

4. Trgovačko društvo iz točke 1. ovog rješenja ima pravo preuzeti dozvolu iz točke 1. ovog rješenja nakon što u roku od 30 dana od primitka ovog rješenja plati naknadu za prvu godinu za uporabu radiofrekvencijskog spektra i naknadu za podmirivanje troškova Hrvatske agencije za poštu i elektroničke komunikacije nastalih u upravljanju radiofrekvencijskim spektrom, na temelju izdanih računa Agencije.

5. Ovo rješenje objavit će se na službenim internetskim stranicama Hrvatske agencije za poštu i elektroničke komunikacije te u »Narodnim novinama«.

Obrazloženje

Hrvatska agencija za poštu i elektroničke komunikacije (u daljnjem tekstu: HAKOM) je 1. travnja 2009. g. zaprimila zahtjev trgovačkog društva VIPnet d.o.o. za izdavanjem nove dozvole za uporabu radiofrekvencijskog spektra u sustavu pokretne mreže druge generacije (GSM 900) sukladno članku 125. st. 5. Zakona o elektroničkim komunikacijama (u daljnjem tekstu: ZEK).

Člankom 125. st. 5. ZEK-a, propisano je da će HAKOM na temelju zahtjeva podnesenog najmanje 60 dana prije isteka roka valjanosti dozvole za uporabu radiofrekvencijskog spektra izdane po propisima koji su važili do stupanja na snagu ZEK-a, te nakon provedene javne rasprave u skladu sa člankom 22. ZEK-a, izdati novu dozvolu za uporabu radiofrekvencijskog spektra operatoru javnih komunikacijskih usluga uz uporabu radiofrekvencijskog spektra u sustavu pokretne mreže druge generacije (GSM 900), kojemu je izdana potvrda iz članka 32. stavka 5. ZEK-a i koji je obavljao djelatnost u skladu s odredbama ugovora o koncesiji iz članka 123. stavka 1. točke 2. ZEK-a te propisa koji su važili do stupanja na snagu ZEK-a.

Naime, VIP-Net GSM d.o.o. je 7. rujna 1998. g. dobio koncesiju za obavljanje djelatnosti u javnim telekomunikacijama u globalnom sustavu pokretne mreže – o čemu je 30. listopada 1998. g. sklopljen Ugovor o ostvarivanju koncesije za obavljanje djelatnosti u javnim telekomunikacijama u globalnom sustavu pokretne mreže – GSM.

U skladu s člankom 85. Zakona o telekomunikacijama (»Narodne novine« br. 122/03, 158/03, 60/04), Vijeće Hrvatske agencije za telekomunikacije je na sjednici održanoj 24. ožujka 2005. g. donijelo odluku kojom je trgovačkom društvu VIPnet d.o.o. (15. listopada 2001. g. trgovačko društvo VIP-Net GSM d.o.o. primijenilo je tvrtku u VIPnet d.o.o.) izdana dozvola za uporabu radijskih frekvencija br.: RF – 2/05. Sukladno točki 9. navedene odluke dozvola za uporabu radijskih frekvencija izdana je trgovačkom društvu VIPnet d.o.o. na vrijeme trajanja dodijeljene koncesije za uporabu radijskih frekvencija u sustavu pokretne mreže druge generacije GSM 900, a koja koncesija traje deset godina počevši od 1. srpnja 1999. g.

Nadalje, odlukom Vijeća Hrvatske agencije za telekomunikacije od 22. studenoga 2007. g. trgovačkom društvu VIPnet d.o.o. dodijeljen je dodatni frekvencijski pojas u sustavu pokretne mreže druge generacije GSM na razdoblje trajanja postojeće koncesije za frekvenciju za obavljanje javnih telekomunikacijskih usluga uz uporabu radiofrekvencijskog spektra u sustavu pokretne mreže druge generacije, dozvola br.: RF – 1/08. Stoga, sukladno važećim propisima (čl. 33. st. 2. Pravilnika o koncesijama i dozvolama za obavljanje telekomunikacijskih usluga NN br. 49/04, 57/04, 123/04, 26/05 i 106/07) VIPnet d.o.o. i Hrvatska agencija za telekomunikacije sklopili su dana 14. ožujka 2008. g. Dodatak ugovoru o ostvarivanju koncesije za obavljanje djelatnosti u javnim telekomunikacijama u globalnom sustavu pokretne mreže – GSM.

Stupanjem na snagu ZEK-a, HAKOM je VIPnet-u d.o.o. sukladno obvezi propisanoj člankom 123. st. 2. ZEK-a, 18. veljače 2009. g. izdao potvrdu iz članka 32. st. 5. ZEK-a.

Obzirom da je VIPnet-u d.o.o. koncesija dodijeljena na razdoblje od 10 godina počevši od 1. srpnja 1999. g., a prethodno navedene dozvole su izdane na razdoblje trajanja koncesije, istome dozvole vrijede do 30. lipnja 2009. g.

VIPnet d.o.o. je u roku iz članka 125. stavka 5. ZEK-a podnio zahtjev za izdavanje nove dozvole za uporabu radiofrekvencijskog spektra u sustavu pokretne mreže druge generacije (GSM 900) (zahtjev je podnesen 1. travnja 2009. g.), dakle 60 dana prije isteka valjanosti prethodno navedenih dozvola.

Nadalje, HAKOM je, sukladno obvezi propisanoj člankom 125. st. 5. ZEK-a, te sukladno članku 22. ZEK-a, proveo postupak javne rasprave vezano uz zaprimljeni zahtjev trgovačkog društva VIPnet d.o.o., koji je trajao od 14. svibnja 2009. g. do 15. lipnja 2009. g.

Na temelju prethodno navedenog, Vijeće Hrvatske agencije za poštu i elektroničke komunikacije (u daljnjem tekstu: Vijeće HAKOM) je donijelo rješenje kojim se trgovačkom društvu VIPnet d.o.o. izdaje dozvola za uporabu radiofrekvencijskog spektra kako je navedeno u točki 1. rješenja.

Rok trajanja dozvole propisan je člankom 7. stavkom 1. Pravilnika i može biti najdulje 20 godina. Dozvola za uporabu radiofrekvencijskog spektra iz točke 1. ovog rješenja izdaje se na rok trajanja dozvola za radiofrekvencijski spektar izdanih trgovačkom društvu VIPnet d.o.o. iz dozvole RF – 1/04 (za radiofrekvencijski spektar 1950-1965 MHz/2140-2155 MHz i 1910-1915 MHz), kako je odlučeno u točki 2. dispozitiva. Vijeće HAKOM-a smatra da je ovaj rok opravdan budući da je dozvola koja se izdaje tehnološki neutralna, a sukladno važećoj Tablici namjene radiofrekvencijskog spektra moguće je korištenje IMT tehnologija u frekvencijskim područjima 880-915/925-960 MHz i 1950-1965 MHz/2140-2155 MHz, što je podrobnije opisano planom dodjele za ta frekvencijska područja. Također, Vijeće HAKOM-a smatra da taj rok omogućuje operatoru isplativost investicije, a istovremeno osigurava djelotvornije upravljanje radiofrekvencijskim spektrom.

Uvjeti dodjele i uporabe radiofrekvencijskog spektra određuju se u dozvoli, te je Vijeće HAKOM-a odlučilo kao u točki 3. dispozitiva.

Nadalje, sukladno članku 17. st. 2. Pravilnika o plaćanju naknada za pravo uporabe adresa, brojeva i radiofrekvencijskog spektra (»Narodne novine« br. 154/08) i članku 9. st. 2. Pravilnika o plaćanju naknada za obavljanje poslova Hrvatske agencije za poštu i elektroničke komunikacije (»Narodne novine« br. 154/08), Vijeće HAKOM-a je odlučilo kao u točki 4. dispozitiva.

Na temelju članka 14. st. 4. ZEK-a, HAKOM je obvezan objaviti odluke HAKOM-a u »Narodnim novinama«, te je odlučeno kao u točki 5. dispozitiva.

Slijedom svega navedenog, Vijeće HAKOM-a je sukladno članku 12. stavka 1. točki 8., članku 14. st. 4. i članku 125. st. 5. ZEK-a, odlučilo kao u dispozitivu.

UPUTA O PRAVNOM LIJEKU

Protiv ovog rješenja ne može se izjaviti žalba ali se može pokrenuti upravni spor pred Upravnim sudom Republike Hrvatske u roku od 30 dana od dostave ovog rješenja.

Klasa: 344-04/09-01/77
Urbroj: 376-09-14-2
Zagreb, 19. lipnja 2009.

Predsjednik
Vijeća Agencije
Gašper Gaćina, dipl. ing. el., v. r.

Rješenje, NN 96/2009-2397